2.

P r e d k l a d a c i a    s p r á v a 

	Účasť kandidátskych krajín na programoch Európskeho spoločenstva je dôležitým aspektom predvstupovej stratégie. Umožňuje týmto krajinám osvojiť si politiku a pracovné metódy Spoločenstva ešte pred ich vstupom do Európskej únie. Na základe Rozhodnutia Asociačnej rady č. 1/2002 medzi Slovenskou republikou a Európskou úniou  z 18.2.2002 o prijatí všeobecných pravidiel a podmienok účasti Slovenskej republiky na programoch Spoločenstva sa Slovenská republika môže zúčastňovať na všetkých programoch Spoločenstva určených  pre kandidátske krajiny strednej a východnej Európy. Uvedené rozhodnutie  bolo publikované v Zbierke zákonov Slovenskej republiky pod č. 212/2002     Z. z. a nadobudlo platnosť 1. marca 2002.   Osobitné podmienky účasti na programoch Európskeho spoločenstva vrátane finančných aspektov, v zmysle čl. 5 Rozhodnutia Asociačnej rady č. 1/2002, sa upravujú v jednotlivých programoch uzatváraných medzi Európskou komisiou a príslušnými orgánmi Slovenskej republiky. Podpísanie „Memoranda o porozumení medzi Slovenskou republikou a Európskym spoločenstvom“ umožní účasť Slovenskej republiky na „Mechanizme Spoločenstva na uľahčenie posilnenej spolupráce pri asistenčných zásahoch civilnej ochrany“ (ďalej iba „Mechanizmus“), ktorý je takto určeným špeciálnym programom (v zmysle čl. 5  Rozhodnutia).
	Mechanizmus bol vytvorený na základe rozhodnutia Rady, ktoré bolo prijaté 23. októbra minulého roka a vstúpilo do platnosti 1. januára 2002 (2001/792/EC, Euratom).
	Účasť kandidátskych krajín na uvedenom Mechanizme predpokladá článok 7 vyššie uvedeného rozhodnutia, v ktorom sa  okrem iného uvádza, že účasť na Mechanizme je otvorená pre kandidátske krajiny strednej a východnej Európy v súlade s podmienkami stanovenými v Európskych zmluvách, v ich dodatkových protokoloch a rozhodnutiach príslušných Asociačných rád.
Slovenská republika prejavila záujem participovať na Mechanizme na stretnutí organizovanom Európskou komisiou so zástupcami civilnej ochrany kandidátskych krajín 17. mája 2002 v Bruseli, ako aj na stretnutí generálnych riaditeľov civilnej ochrany v Madride 23. – 24. mája 2002.
	Generálna riaditeľka Catherine Day Generálneho riaditeľstva pre životné prostredie Európskej komisie  oslovila  listom zo dňa 23. júla 2002  bývalú podpredsedníčku vlády pre európsku integráciu Máriu Kadlečíkovú s návrhom na pristúpenie Slovenskej republiky k Mechanizmu ešte pred prizvaním Slovenskej republiky  k členstvu v Európskej únii – konkrétne do konca roku 2002. 
	Na tento návrh podpredsedníčka vlády pre európsku integráciu odpovedala  listom   č. 982/2002/spp/MŠ, v  ktorom vyjadrila súhlasné stanovisko s predloženým návrhom. Stanovisko bolo Európskej komisii doručené dňa 27.8.2002.
	Obdobné stanovisko zaslal orgánom Európskej komisie vtedajší minister vnútra Slovenskej republiky Ivan Šimko ako predstaviteľ rezortu zodpovedného za oblasť civilnej ochrany (KM-4038/2002).
Návrh Memoranda, ktorý Slovenská republika obdržala od Európskej komisie, je  „štandardizovanou“ formou pristúpenia k vyššie uvedenému Mechanizmu   zo strany orgánov Spoločenstva. Text Memoranda je štrukturálne zhodný s textom z obdobných programov, ktoré Slovenská republika uzavrela s Európskym spoločenstvom od nadobudnutia platnosti  Rozhodnutia Asociačnej rady č. 1/2002 medzi Európskou úniou a Slovenskou Republikou z 18.2.2002 o prijatí všeobecných pravidiel a podmienok účasti Slovenskej republiky na programoch Spoločenstva.
Európska komisia  vyzvala Slovenskú republiku k podpísaniu uvedeného Memoranda na „Prvom fóre civilnej ochrany“, ktoré sa uskutoční v Bruseli v dňoch 28. a 29. november 2002. Preto je potrebné predmetný materiál prerokovať ešte pred uvedeným termínom. 
Výška finančného príspevku je stanovená na základe počtu obyvateľstva a vývoja hrubého domáceho produktu podľa pravidiel a metodiky výpočtu finančného príspevku, ktoré sú uvedené v prílohe číslo 1 Memoranda. Podľa predbežných interných výpočtov Európskej komisie by sa výška príspevku Slovenskej republiky v najbližších rokoch mala pohybovať na hranici 21 000 EUR. Príspevok na rok 2003 je predbežne stanovený na        20 700 EUR.
Predložený návrh dohody je v súlade s normami a zásadami medzinárodného práva, s právnym poriadkom Slovenskej republiky, ako aj so záväzkami vyplývajúcimi zo zmlúv, ktoré už Slovenská republika uzavrela.